NARIADENIE RADY (ES) č. 172/2007
zo 16. februára 2007,
ktorým sa mení a dopĺňa príloha V k nariadeniu Európskeho parlamentu a Rady (ES) č. 850/2004 o perzistentných organických znečisťujúcich látkach
(Text s významom pre EHP)
RADA EURÓPSKEJ ÚNIE,
so zreteľom na Zmluvu o založení Európskeho spoločenstva,
so zreteľom na nariadenie Európskeho parlamentu a Rady (ES) č. 850/2004 z 29. apríla 2004 o perzistentných organických znečisťujúcich látkach (1), a najmä na prvý pododsek jeho článku 7 ods. 5, článok 7 ods. 6 a článok 14 ods. 3,
keďže:
(1)
Komisia vypracovala štúdiu o vykonávaní ustanovení nariadenia (ES) č. 850/2004 týkajúcich sa odpadu. V danej štúdii boli stanovené maximálne koncentračné limity na účely časti 2 prílohy V k nariadeniu (ES) č. 850/2004. Pri prekročení týchto limitov nemožno vylúčiť nebezpečenstvo pre ľudské zdravie a životné prostredie.
(2)
Koncentračný limit pre polychlórované dibenzo-p-dioxíny a dibenzofurány („PCDF/PCDD“) je vyjadrený v toxickej ekvivalentnej koncentrácii („TEQ“) s použitím faktorov toxickej ekvivalencie („TEF“) Svetovej zdravotníckej organizácie z roku 1998. Dostupné údaje o polychlórovaných bifenyloch („PCB“) podobných dioxínom nie sú dostatočné na to, aby sa tieto zlúčeniny mohli zaradiť do TEQ.
(3)
Hexachlórcyklohexán („HCH“) je názov technickej zmesi rôznych izomérov. Bolo by neprimerané snažiť sa o ich kompletnú analýzu. Len alfa-, beta- a gama-HCH sú významné z toxikologického hľadiska. Koncentračný limit sa preto vzťahuje výlučne na ne. Väčšina komerčne dostupných analytických štandardných zmesí na analýzy tejto skupiny zlúčenín len identifikuje tieto izoméry.
(4)
Opatrenia stanovené v tomto nariadení sú najvhodnejšie na zabezpečenie vysokého stupňa ochrany.
(5)
Nariadenie (ES) č. 850/2004 by sa preto malo zodpovedajúcim spôsobom zmeniť a doplniť.
(6)
Po porade uskutočnenej 25. januára 2006 v súlade s postupom ustanoveným v článku 17 ods. 2 nariadenia (ES) č. 850/2004 nevydal výbor zriadený podľa článku 17 ods. 1 uvedeného nariadenia žiadne stanovisko,
PRIJALA TOTO NARIADENIE:
Článok 1
Príloha V k nariadeniu (ES) č. 850/2004 sa mení a dopĺňa tak, ako je stanovené v prílohe k tomuto nariadeniu.
Článok 2
Toto nariadenie nadobúda účinnosť dvadsiatym dňom po jeho uverejnení v Úradnom vestníku Európskej únie.
Toto nariadenie je záväzné v celom rozsahu a priamo uplatniteľné vo všetkých členských štátoch.
V Bruseli 16. februára 2007